新樂府 馴犀		感爲政之難終也
作者：白居易
朝代：唐

paragraphs: 馴犀馴犀通天犀，軀貌駭人角駭雞。
海蠻聞有明天子，驅犀乘傳來萬里。
一朝得謁大明宮，歡呼拜舞自論功。
五年馴養始堪獻，六譯語言方得通。
上嘉人獸俱來遠，蠻館四方犀入苑。
秣以瑤芻鏁以金，故鄉迢遰君門深。
海鳥不知鐘鼓樂，池魚空結江湖心。
馴犀生處南方熱，秋無白露冬無雪。
一入上林三四年，又逢今歲苦寒月。
飲冰臥霰苦踡跼，角骨凍傷鱗甲蹜。
馴犀死，蠻兒啼，向闕再拜顏色低。
奏乞生歸本國去，恐身凍死似馴犀。
君不見建中初，馴象生還放林邑。
君不見貞元年末，馴犀凍死蠻兒泣。
所嗟建中異貞元，象生犀死何足言。